[Video] Meisie gooi krukke weg danksy hond | Maroela Media
Bella en George (Foto: Facebook)
Bella Burton (11) kon weens 'n seldsame genetiese toestand nie sonder krukke loop nie, totdat sy 'n baie spesiale Deense hond ontmoet het.
Die Morquio-sindroom het Bella se bene aangetas en sy het gereeld selfs 'n rolstoel gebruik totdat sy George, 'n Great Dane, ontmoet het. Bella weeg slegs 20 kg en George, 'n spesiaal opgeleide dienshond, weeg byna 60 kg – sy kan dus haar gewig op hom plaas en hom soos 'n kruk gebruik.
Bella leun op George en hy help haar om oral te kom waar sy wil wees – van die skool na die park tot selfs in haar bed vir slaaptyd.
George is egter nie net 'n dienshond nie en die vriendskap tussen die twee is duidelik sigbaar.
WABG-joernalis Tanya Carter van Greenville in Mississippi, VSA, het 'n videoverslag van die twee op haar Facebook-blad geplaas en die video is binne twee dae reeds byna 24 miljoen keer gekyk en 800 000 keer gedeel.